Apple vil udstyre AirPods med kamera

Apple udforsker ideen om at forsyne sine AirPods med kamera – sammen med mere avanceret AI og sundhedssensorer. Det ville give forbrugerne mange af fordelene ved smarte briller, uden at skulle bruge linser og stel.

Det skriver den pålidelige Mark Gurman i sit seneste nyhedsbrev.

Projektet, der har kodenavnet B798, startede sidste år. Det indebærer, at firmaets ingeniører finder ud af, hvordan man monterer lavopløsningskamerasensorer i øretelefoner på størrelse med nutidens AirPods.

“Sådanne kameraer kunne teoretisk bruges til at fange data, der ville blive behandlet via AI og hjælpe folk i deres daglige rutiner,” skriver Gurman.

Han fortæller også, at en Apple fingerring, som den, der dukkede op i rygtemøllen i sidste uge, er på tegnebordet. Men at den endnu er meget langt fra virkelighed, og næppe – som sidste uges rygter indikerede – vil blive lanceret i år.

Læs mere: Nye rygter om Apples fingerring.

Ringen skal være et alternativ til Apple Watch. Sådan en enhed kunne tjene som en billig måde at indsamle vigtige helbredsdata på, uden at det er nødvendigt at bære et fuldt udbygget ur. Apple kunne binde ringen til sine Health- og Fitness-apps og sælge den som iPhone-tilbehør, siger Gurman.

Sidst, men ikke mindst, overvejer Apple også et sæt smart briller som et billigere alternativ til deres Vision Pro headset.

Gurman siger dog samtidig, at samtlige produkter endnu er på “måske”-basis. Der er altså ingen garantier for, at de nogensinde vil ramme hylderne.

Apple vil udstyre AirPods med kamera